b'\n_START_ARTICLE_\nMummenschanz\n_START_PARAGRAPH_\nMummenschanz er et sveitsisk figurteaterkompani som ble grunnlagt i 1972 av Bernie Sch\xc3\xbcrch, Andres Bossard (9. august 1944 \xe2\x80\x93 25. mars 1992) og italiensk-amerikanske Floriana Frassetto. Kompaniet har spesialisert seg p\xc3\xa5 opptredener med bisarre masker og figurer, lys og skygge, og subtil koreografi. Dette kan sammenfattes med betegnelsen \xc2\xabobjektteater\xc2\xbb. Som undertittel p\xc3\xa5 kompaniet bruker de devisen \xc2\xabLes musiciens du silence\xc2\xbb, som p\xc3\xa5 norsk betyr \xc2\xabstillhetens musikere\xc2\xbb. Dette er ogs\xc3\xa5 en p\xc3\xa5minnelse om at forestillingene til Mummenschanz alltid foreg\xc3\xa5r i stillhet; uten dialog, og uten ledsagende musikk.\n_START_SECTION_\nKompaninavnet\n_START_PARAGRAPH_\nNavnet Mummenschanz er tysk og kan l\xc3\xb8selig oversettes med "gj\xc3\xb8glerspill". Tradisjonelt har mummen v\xc3\xa6rt et flertallsord som betegnet amat\xc3\xb8rskuespillere \xe2\x80\x93 alltid mannlige \xe2\x80\x93 som ble kalt opp p\xc3\xa5 scenen to og to for \xc3\xa5 duellere i \xc3\xa5 vekke publikums gunst. Denne folkelige tradisjonen har r\xc3\xb8tter i alle fall tilbake til middelalderen. Det har blitt hevdet at ordet \xc2\xabmummer\xc2\xbb, som p\xc3\xa5 engelsk gikk over til \xc3\xa5 bli en betegnelse p\xc3\xa5 mimeartister, har sammenheng med det engelske ordet \xc2\xabmum\xc2\xbb, som betyr taus eller stum. En annen teori har v\xc3\xa6rt at ordet er forbundet med det greske \xc2\xabmommo\xc2\xbb, som betyr maske. Mer sannsynlig er det imidlertid at \xc2\xabMummen\xc2\xbb i \xc2\xabMummenschanz\xc2\xbb har sammenheng med det h\xc3\xb8ytyske substantivet \xc2\xabmummer\xc2\xbb, som betyr forkledt person, og med verbet \xc2\xabvermummen\xc2\xbb, som betyr \xc3\xa5 forkle, skjule, ikle seg maske.\n_START_SECTION_\nHistorie\n_START_PARAGRAPH_\nMummenschanz Mask Theater ble etablert i 1972. De tre grunnleggerne hadde da studert ved skolen til Jacques Lecoq i Paris og hos Roy Bosier i Roma, og deretter brukt tre \xc3\xa5r p\xc3\xa5 \xc3\xa5 utforske teaterfaget. I 1973 turnerte Mummenschanz i USA under ledelse av produsentene Arthur Shafman og Robert B. D\'Angelo, Etter \xc3\xa5 ha turnert i USA, Canada og S\xc3\xb8r-Amerika, arbeidet de tre \xc3\xa5r i strekk p\xc3\xa5 Broadway. De spilte hele 1326 forestillinger i New Yorks teaterdistrikt i \xc3\xa5rene 1977\xe2\x80\x931980. I 1986 hadde de Broadway-premiere p\xc3\xa5 en ny produksjon som de kalteThe New Show. I denne perioden opptr\xc3\xa5dte de ogs\xc3\xa5 sammen med komikeren Chris Elliott i tv-programmet Late Night with David Letterman._NEWLINE_Mummenschanz var gjesteartister i den siste episoden av den aller f\xc3\xb8rste sesongen av The Muppet Show; programmet ble spilt inn i november 1976. Kompaniet vant Gullrosen i Montreux for tv-produksjonen La Pomme (norsk: Eplet) i 1980. Senere var de gjesteartister i barnetv-programserien Sesame Street. Dessuten medvirket de i 3-2-1 Contact p\xc3\xa5 1980-tallet og i Northern Exposure p\xc3\xa5 1990-tallet. I 1987 medvirket Mummenschanz i den prisbel\xc3\xb8nte musikkvideoen som ble laget til sangen "Devil\'s Ball" som ble fremf\xc3\xb8rt av gruppen Double (med Herb Alpert p\xc3\xa5 trompet)._NEWLINE_I 1992 d\xc3\xb8de Andres Bossard, som hadde v\xc3\xa6rt med p\xc3\xa5 \xc3\xa5 starte kompaniet._NEWLINE_I 1995 startet Mummenschanz en verdensturn\xc3\xa9 med forestillingen Parade. Den amerikanske skuespilleren John Charles Murphy medvirket under hele turneen. Noen \xc3\xa5r senere markerte kompaniet sitt 40-\xc3\xa5rsjubileum med en produksjon der de oppsummerte h\xc3\xb8ydepunktene i karrieren s\xc3\xa5 langt. Forestillingen kalte de rett og slett 40 years._NEWLINE_I desember 2016 startet Mummenschanz \xc3\xa5 turnere rundt i Sveits med en ny produksjon med tittelen "you & me". Opphavskvinnen til denne produksjonen er Floriana Frassetto.'